b'\n_START_ARTICLE_\nFiat Multipla\n_START_SECTION_\nGenerelt\n_START_PARAGRAPH_\nDen i januar 1999 introducerede Multipla, som blev k\xc3\xa5ret til \xc3\x85rets Bil i Danmark 2000, kunne oprindeligt kendes p\xc3\xa5 den afsatte liste mellem forruden og motorhjelmen. I denne liste var fjernlysene s\xc3\xa5vel som Fiat-logoet med fem skr\xc3\xa5streger indbygget. Denne version af Multipla er p\xc3\xa5 grund af sit us\xc3\xa6dvanlige design udstillet p\xc3\xa5 Museum of Modern Art i New York. I starten af 2001 blev de fem skr\xc3\xa5streger udskiftet med det bl\xc3\xa5 emblem med teksten FIAT, som f\xc3\xb8rste gang blev benyttet p\xc3\xa5 Fiat Punto II i 1999._NEWLINE_Udover designet var ogs\xc3\xa5 kabinen utraditionelt indrettet. Ligesom den senere introducerede Honda FR-V havde Multipla seks enkelts\xc3\xa6der i to r\xc3\xa6kker. Fra fabrikken kunne bilen bestilles med enten seks enkelts\xc3\xa6der eller med fem enkelts\xc3\xa6der og en multifunktionsboks med indbygget k\xc3\xb8leboks monteret mellem de to fors\xc3\xa6der._NEWLINE_Karrosseriet p\xc3\xa5 Multipla var baseret p\xc3\xa5 et space frame-koncept, som Fiat havde udviklet. Denne konstruktion \xc3\xb8gede produktionsomkostningerne, men kr\xc3\xa6vede v\xc3\xa6sentligt mindre investeringer i produktionsanl\xc3\xa6ggene og kunne hurtigt adopteres til flere forskellige karrosseriformer. Derfor egnede den sig godt til at lave modeller i lave styktal. Multipla var den f\xc3\xb8rste p\xc3\xa5 denne m\xc3\xa5de konstruerede bilmodel; herefter fulgte Fiat Stilo og den nye version af Fiat Bravo._NEWLINE_Hertil kommer et s\xc3\xa6rligt kendetegn ved motorprogrammet: Udover de almindelige benzin- og dieselmotorer kunne Multipla ogs\xc3\xa5 f\xc3\xa5s som BluPower (fra midten af 2004: Natural Power) med rent naturgasdrevet motor og fire trykflasker under vognbunden eller som BiPower med bivalent motor, som b\xc3\xa5de kunne k\xc3\xb8re p\xc3\xa5 naturgas og benzin. Den sidstn\xc3\xa6vnte version blev drevet af enten naturgas fra tre trykflasker under vognbunden, eller af benzin. P\xc3\xa5 grund af benzintankens st\xc3\xb8rre pladsbehov indskr\xc3\xa6nkes bagagerummets st\xc3\xb8rrelse af reservehjulet, som i alle andre modeller ligger under bagagerumsgulvet. Da den bivalente motor egentlig var beregnet til at k\xc3\xb8re p\xc3\xa5 benzin, mistede den en smule effekt n\xc3\xa5r den k\xc3\xb8rte p\xc3\xa5 naturgas._NEWLINE_I juni 2004 fik Multipla et facelift, hvor den karakteriske liste mellem forruden og motorhjelmen bortfaldt._NEWLINE_I april 2006 fik Multipla flere mindre modifikationer, bl.a. nyt indtr\xc3\xa6k og ny grafik p\xc3\xa5 instrumentbr\xc3\xa6ttet._NEWLINE_I februar 2010 blev produktionen indstillet, forel\xc3\xb8big uden efterf\xc3\xb8lger.\n_START_SECTION_\nSikkerhed\n_START_PARAGRAPH_\nMultipla blev i 2001 kollisionstestet af Euro NCAP med et resultat p\xc3\xa5 3 stjerner ud af 5 mulige og 2,5 point ud af 16 mulige.\n_START_SECTION_\nKinesisk version\n_START_PARAGRAPH_\nFra december 2008 til 2010 fremstillede firmaet Zotye Auto Multipla 2 af Knocked Down-kits under navnet Multiplan. I oktober 2010 begyndte Zotye at producere en udgave af Multipla 2 med flere lokalt fremstillede dele for at reducere fremstillingsomkostningerne; denne version hedder i Kina "Langyue".'